Apját Punka Benjáminnak, anyját Berényi Ilonának hívták. Felesége Verleg Mária Márta volt, akivel 1935. május 19-én kötött házasságot a Józsefvárosban. 1935-ben változtatta a nevét Pálházira. Az 1930-as évek második felében a "Színházi Élet" fotóriportereként dolgozott. Sport-, színházi és közéleti eseményeket egyaránt fényképezett. Képes beszámolóval tudósított többek között a Ferencváros római győzelméről a Lazio ellen, amikor a magyar csapat 1937-ben megnyerte a közép-európai kupát, valamint a magyar labdarúgó-válogatott szerepléséről az 1938-as labdarúgó-világbajnokságon. 1939-ben "A fotóriporter munkában" címmel a fényképészek mindennapjairól és a munka közben átélt élményeiről tartott beszámolót a rádióban.